2017. november 28.

pest megyei kormányhivatal

Sajtóközlemény

ELINDULT A KÖFOP-1.0.0-VEKOP-15-2016-00041 „A SZOLGÁLTATÓ KORMÁNYHIVATALI ÉS KÖZIGAZGATÁSI MODELL BEVEZETÉSE” című projekt

**A Pest Megyei Kormányhivatal vezette konzorcium 2,900 milliárd forint vissza nem térítendő európai uniós támogatásban részesült a Közigazgatás- és Közszolgáltatás- Fejlesztési Operatív Program KÖFOP-1.0.0-VEKOP-15 „Adminisztratív terhek csökkentése” című konstrukció keretében. Jelen projekt stratégiai célkitűzése, hogy az államigazgatás szervezetrendszerének további egyszerűsítésével, működési hatékonyságának növelésével, a párhuzamos feladatellátás megszüntetésével, az ügyintézés és az eljárások átfutási idejének és költségeinek csökkentésével, valamint az ügyfélközpontú közigazgatási szemlélet megerősítésével hozzájáruljon az állami szolgáltatások folyamatos fejlesztéséhez és a professzionálisan, költséghatékonyan és szervezetten működő szolgáltató állam kialakításához.**

E stratégiai célkitűzés megvalósítása érdekében a projekt keretében az alábbi, egymással kölcsönhatásban álló és egységes keretet alkotó fejlesztési tevékenységekre kerül sor.

Megvalósul a központi hivatalok és a költségvetési szervi formában működő minisztériumi háttérintézmények felülvizsgálata és a járási (fővárosi kerületi) hivatalok hatásköreinek megerősítése a hatékonyabb államigazgatási szervezeti működés kialakítása és az egységesen magas színvonalú, az ügyfelekhez minél közelebbi területi szinten történő ügyintézés megvalósítása céljából.

Országos szinten bevezetésre kerül a Szolgáltató Kormányhivatal Modell, amelynek célja a szervezeti struktúra reformja eredményeinek konszolidálása, ehhez kapcsolódóan komplex belső folyamat- és szervezetfejlesztések megvalósítása, a fővárosi és megyei kormányhivatalok rugalmasságának és szolgáltató szemléletének fejlesztése, valamint a közigazgatási bürokrácia és adminisztratív tehercsökkentés az állampolgárokkal, vállalkozásokkal, önkormányzatokkal és más érintett szereplőkkel történő konzultáció jegyében, átfogó igényfelméréssel.

Fejlesztésre kerül a kormányhivatali labortevékenység, melynek keretében felülvizsgálatra kerülnek a meglévő tevékenységek és kapacitások, valamint feltérképezésre kerülnek a jelenleginél hatékonyabb és szervezettebb munkafolyamatok elérését lehetővé tevő területek.

Továbbfejlesztésre kerül az állami közfeladat-kataszter, melynek eredményeként a közigazgatás és az ügyfelek számára is nyilvános, hosszútávon fenntartható, naprakész és hiteles katalógusként funkcionáló elektronikus rendszer kerül fejlesztése, amely összefüggéseiben, rendszerszinten képes felvázolni a rendelkezésre álló adatokat, hozzájárulva ezzel a belső folyamatok hosszú távú tervezéséhez, valamint a közigazgatás döntéstámogatásának folyamatainak javításához.

A projekt a Széchenyi 2020 program keretében valósul meg.

A projekt megvalósításának tervezett határideje 2018.12.31.

A projekt azonosítószáma: KÖFOP-1.0.0-VEKOP-15-2016-00041

További információ kérhető: Bazsó Zoltán sajtófőnök sajto@pest.gov.hu